OpenLLM-France/wikimedia huggingface dataset:
# Bank of East Asia

El Bank of East Asia Limited (xinès: 东亚 银行 有限公司) sovint abreujat com BEA, és el major banc local independent i el tercer banc de Hong Kong. El seu president i director executiu és Sir David Li. La seva oficina central es troba a Central.
Va ser fundat a Hong Kong el 1918 per l'avi, Li Koon-chun (李冠春), i un familiar de l'actual president, David Li. Avui en dia l'empresa compta amb una capitalització borsària de HK $ 68400000000 (EUA $ 8500000000), al 27 de febrer de 2011, amb uns actius consolidats de 50850000000 de dòlars EUA (al 30 de juny de 2008). Cotitza a la Borsa de Hong Kong. El Bank of East Àsia té 91 sucursals minoristes a Hong Kong, així com 60 a la Xina continental i al voltant de 30 als Estats Units, Canadà i Gran Bretanya. A nivell mundial, el banc compta amb més de 10.800 persones.

## Referències

* ↑ "Investor Enquiries." Bank of East Asia. Consultat el 11 setembre 2011. "Registered Office : 10 Des Voeux Road Central, Central, Hong Kong"
* ↑ «Investment Service Centre». Hong Kong Stock Exchange, 25-10-2013. [Consulta: 26 octubre 2013].
* ↑ Official site - branches
* ↑ Credit rumours trigger run on Hong Kongs Bank of East Asia
# Cremnomys

Cremnomys és un gènere de rosegadors de la família dels múrids. Les dues espècies d'aquest grup són oriündes de l'Índia. Tenen una llargada de cap a gropa d'11–15 cm i la cua de 14–20 cm. Es tracta d'animals nocturns. El seu hàbitat natural són els penya-segats i deserts del centre i sud de l'Índia. El nom genèric Cremnomys significa 'ratolí de penya-segat' en llatí.

## Referències

* ↑ Entrada «Cremnomys» d'Animalia (en anglès).
# Alister McRae

Alister McRae (Lanark, Escòcia, 20 de desembre de 1970) és un pilot de ral·lis escocès que, entre d'altres campionats, participà habitualment en proves del Campionat Mundial de Ral·lis.
Guanyador del Campionat de Ral·lis Àsia-Pacífic de l'any 2011 amb un Proton Satria Neo S2000 i del Campionat Britànic de Ral·lis de l'any 1995 amb un Nissan Sunny GTi.
Forma part d'una nissaga familiar de pilots de ral·li. Fill de Jimmy McRae i germà del guanyador del Campionat Mundial de Ral·lis de 1995, Colin McRae. És pare de Max McRae.

## Trajectòria

Alister McRae comença a disputar proves de ral·li a finals dels anys 80 i principis dels 90 a Gran Bretanya. El seu debut en el Campionat Mundial de Ral·lis el realitzà l'any 1992 en el RAC Ral·li, si bé Alister no comptà amb un equip per disputar-lo sencer fins a l'any 2000 quan fou contractat per l'aleshores acabat de crear Hyundai World Rally Team, tenint com a company d'equip al veterà Kenneth Eriksson. Entremig, l'any 1995 guanya el Campionat Britànic amb un Nissan Sunny GTi.
Alister McRae disputà el mundial amb Hyundai durant dos temporades amb un Hyundai Accent WRC, aconseguint com a millor resultat un 4t lloc al RAC Ral·li. L'any 2002 fou contractat per l'equip Mitsubishi Ralliart on una lesió en un accident de bicicleta el privà de disputa gran part de la temporada.
Després de no tenir gaire èxit amb Mitsubishi, McRae provà sort l'any 2004 en el Campionat Mundial de Ral·lis de producció, on tan sols un error mecànic el privà del títol, el qual finalment l'aconseguí Niall McShea.
L'any 2010 comença a dispitar el Campionat de Ral·lis Àsia-Pacífic, aconseguint el títol l'any 2011 pilotant un Proton Satria Neo S2000. A la temporada 2012 finalitzaria subcampió, tan sols superat per Chris Atkinson.
Fora dels ral·lis, des de l'any 2009 participà en diverses ocasions al Ral·li Dakar i des del 2017 al Campionat Mundial de Ral·li Cross.

## Enllaços externs

* Web oficial Arxivat 2009-03-02 a Wayback Machine.

## Referències

* ↑ «Rally en família». Red Bull. [Consulta: 14 novembre 2022].
* ↑ Shacki. «Alister McRae - rally profile eWRC-results.com» (en anglès). [Consulta: 14 novembre 2022].
* ↑ Speedcafe.com. «McRae wins Asia Pacific Rally Championship» (en anglès americà), 06-11-2011. Arxivat de l'original el 2022-11-14. [Consulta: 14 novembre 2022].
* ↑ «Alister Mcrae regresa al Dakar con Team Prodakar F1 Racing Energy Drink» (en castellà). [Consulta: 14 novembre 2022].
* ↑ «Alister McRae se une al Mundial de Rallycross» (en castellà). [Consulta: 14 novembre 2022].
# Batalla de Hatfield Chase

La batalla de Hatfield Chase fou un enfrontament armat que va succeir entre el 12 o el 14 d'octubre del 633 a Hatfield Chase vora Doncaster (actualment part de South Yorkshire, Anglaterra). Hi van combatre el Regne de Northúmbria contra una aliança entre el Regne de Gwynedd i el Regne de Mèrcia. El rei de Northúmbria, Edwin va caure en combat davant de l'enemic, liderat per Cadwallon ap Cadfan i Penda de Mèrcia. Fou una derrota molt sentida, que provocà el col·lapse temporal de Northúmbria.

## Rerefons

Edwin era el rei més poderós de la Gran Bretanya en aquells temps i havia derrotat en diverses ocasions al seu bel·ligerant veí Cadwallon. Aquest va buscar suport entre altres regnes i es va aliar amb Mèrcia, si bé sembla que Penda no era encara rei.

## Resultat de la batalla

La batalla fou un desastre per Northúmbria. El rei Edwin i el seu fill Osfrith foren abatuts, i un segon fill de nom Eadfrith fou capturat (i més tard assassinat) per Penda. El territori fou dividit en dues parts, Bernícia i el Regne de Deira. Eanfrith de Bernícia, fill de l'antic rei Etelfred de Bernícia, va retornar de l'exili per prendre les regnes de Bernícia, mentre que un cosí d'Edwin, Osric de Deira prenia Deira. Cadwallon va seguir la seva campanya de saqueig per les terres de Northúmbria fins que va ser derrotat per Osvald de Northúmbria a la batalla de Heavenfield, gairebé un any més tard.

## Referències

* ↑ Beda indica la data com 12 d'octubre en la seva obra Historia ecclesiastica gentis Anglorum (llibre II Arxivat 2011-05-13 a Wayback Machine., capítol 20), però la Crònica angloasaxona marca la batalla el 14 del mateix mes.
* ↑ Beda, H. E., llibre II, capítol 20.
* ↑ Beda, H. E., llibre II, capítol 20; llibre III Arxivat 2011-05-13 a Wayback Machine., capítol 1; llibre III, capítol 2.
# La doble vida de Véronique

La Double vie de Véronique (títol alternatiu en polonès: Podwójne życie Weroniki; literalment, en català, "La doble vida de Verònica") és una pel·lícula de llengua francesa i polonesa dirigida el 1991 per Krzysztof Kieślowski. La música és del compositor Zbigniew Preisner, amb qui Kieślowski ja havia treballat amb Dekalog. La película ha estat subtitulada en català amb el títol de La doble vida de Véronique.

## Argument

La Double vie de Véronique mostra la vida de dues joves físicament idèntiques i que porten a terme una vida molt similar presidida per la música i separada només per una gran distància geogràfica: Weronika viu a Polònia mentre que Véronique viu a França. Per un instant la vida de les dues joves s'està a punt de creuar quan Véronique va de viatge a Cracòvia. Això no obstant, del casual encontre finalment només en queda el testimoni d'una fotografia feta per Véronique des de l'autobús, no adonant-se que sense voler ha retratat a la seva doble, que es passejava pel Rynek del centre històric.
Després de la inesperada mort de Weronika durant el seu primer gran concert degut a un sobtat atac de cor, el film se centra en la vida de l'altra Véronique, la qual nota una decisiva pertorbació a l'ànima sense poder-ne determinar el motiu. Véronique decideix aleshores abandonar la seva carrera de cantant i es posa a donar classes a una escola on coneixerà Alexandre, un titellaire del qual s'enamora. L'ambigu Alexandre trasbalsa inicialment els sensibles sentiments de Véronique, la vida de la qual sembla que Alexandre manipuli com una més de les seves mal·leables marionetes. Això no obstant, finalment el jove reconeix el seu amor cap a ella i es reconcilien. Alexander té aleshores accés a les fotos del viatge a Cracòvia, tot descobrint la imatge de la difunta doble polonesa. Véronique pren així consciència de la seva doble vida.

## Repartiment

* Irène Jacob: Weronika/Véronique
* Władysław Kowalski: Pare de Weronika
* Sandrine Dumas: Catherine
* Guillaume De Tonquédec: Serge
* Claude Duneton: Pare de Véronique
* Philippe Volter: Alexandre Fabbri
* Kalina Jędrusik: dona
* Aleksander Bardini: director d'orquestra

## Premis

* premi FIPRESCI al Festival Internacional de Cinema de Canes de l'any 1991.
* Premi a la millor interpretació femenina de Canes per a Irène Jacob, pel seu paper de Véronique i Weronika.
* Premi FAFCA per a Zbigniew Preisner, per la millor banda sonora.
* Premi del públic al Festival de Cinema de Varsòvia.
* Nominació als Globus d'Or del 1992 per la millor pel·lícula estrangera.
* Premi NSFC a la millor pel·lícula estrangera.
* Premi Sant Jordi de Cinematografia 1993 per Irène Jacob, com a millor actriu estrangera.

## Referències

* ↑ «La doble vida de Véronique». goitaquefanara.cat. Fundació .cat. [Consulta: 6 novembre 2024].
# Rata bàndicut

Les rates bàndicut (Bandicota) són un gènere de rosegadors de la família dels múrids. Les tres espècies d'aquest grup són oriündes del sud i sud-est asiàtic. La rata bàndicut de l'Índia (B. indica) té una llargada de cap a gropa de fins a 36 cm i la cua de fins a 28 cm. El pes mitjà és de 550 g, però n'hi ha exemplars que arriben a pesar 1 kg. El seu hàbitat natural són les selves tropicals. El nom genèric Bandicota és un adaptació del nom telugu పందికొక్కు, que significa 'rata porc'.

## Referències

* ↑ Entrada «Bandicota» d'Animalia (en anglès).
# Kaarlo Kustaa Paasia

Kaarlo Kustaa "Kalle" Paasia (Sääksmäki, Valkeakoski, Pirkanmaa, 28 d'agost de 1883 – Naantali, Varsinais-Suomi, 19 de desembre de 1961) va ser un gimnasta finlandès que va competir durant els primers anys del segle xx.
El 1908 va prendre part en els Jocs Olímpics de Londres, on va guanyar la medalla de bronze en la prova del concurs complet per equips.

## Referències

* ↑ «Kalle Kustaa Paasia Olympic Results». sports-reference.com. Arxivat de l'original el 12 de desembre 2012. [Consulta: 13 novembre 2015].
# Cherry Jones

Cherry Jones (Paris, 21 de novembre de 1956) és una actriu estatunidenca. Nominada cinc vegades al Premi Tony pel seu treball a Broadway, ha guanyat dues vegades el premi Tony a la millor actriu en una obra de teatre: per la revival de 1995 de The Heiress i per la producció original de 2005 de Doubt. Ha guanyat tres premis Emmy, guanyant la millor actriu secundària en una sèrie dramàtica el 2009 pel seu paper d' Allison Taylor a la sèrie de televisió de la Fox FOX 24, i dues vegades guanyant la millor actriu convidada en una sèrie dramàtica per les seves actuacions a The Handmaid's Tale. i Succession. També ha guanyat tres premis Drama Desk . Jones va fer el seu debut a Broadway a la producció original de Broadway de 1987 de Stepping Out. Altres crèdits escènics inclouen Pride's Crossing (1997–98) i El zoo de vidre (2013–14). Les seves aparicions al cinema inclouen L'home que xiuxiuejava als cavalls (1998), Erin Brockovich (2000), Signs (2002), The Village (2004), Amelia (2009) i El castor (2011). El 2012, va interpretar a la doctora Judith Evans al drama de la NBC Awake. El 2019 va interpretar a la mare de Gatsby Welles en la pel·lícula de Woody Allen Dia de pluja a Nova York.

## Referències

* 1 2 Williams, Zoe. «Chimerica's Cherry Jones: 'Everything progressive in America has been trampled on'» (en anglès). The Guardian, 16-04-2019. [Consulta: 27 novembre 2021].
* ↑ Witchel, Alex «Cherry Jones, at the Peak of Her Powers» (en anglès). The New York Times, 20-09-2013. ISSN: 0362-4331.

## Enllaços externs

* Cherry Jones The Internet Off-Broadway Base de dades
* Cherry Jones – Cherry Jones from "Doubt", entrevista a l'American Theatre Wing
* Tony Awards, entrevista amb Cherry Jones
# Bullimus

Bullimus és un gènere de rosegadors de la família dels múrids. Les quatre espècies d'aquest grup són oriündes de les Filipines. Tenen una llargada de cap a gropa de 24-30 cm i la cua de 20–24 cm. El seu hàbitat natural són els boscos i matollars amb un sotabosc espès. El nom genèric Bullimus significa 'ratolí bombolla' en llatí.

## Referències

* ↑ Entrada «Bullimus» d'Animalia (en anglès).
# Heikki Riipinen

Heikki Aleksi "Ale" Riipinen (Laukaa, Finlàndia Central, 28 de maig de 1883 – Espoo, Uusimaa, 3 de febrer de 1957) va ser un gimnasta finlandès que va competir durant els primers anys del segle xx.
El 1908 va prendre part en els Jocs Olímpics de Londres, on va guanyar la medalla de bronze en la prova del concurs complet per equips.

## Referències

* ↑ «Ale Riipinen Olympic Results». sports-reference.com. Arxivat de l'original el 6 de gener 2009. [Consulta: 14 novembre 2015].
# Batalla de Jumonville Glen

La batalla de Jumonville Glen, o Succés de Jumonville, va ser una batalla de la Guerra Franco-Índia. Tingué lloc el 28 de maig de 1754 i se la considera com el començament de la guerra entre anglesos i francesos que s'expandiria a Europa amb el nom de Guerra dels Set Anys.

## Successos previs

El març de 1754 el governador de Virgínia Robert Dinwiddie va ordenar al tinent coronel George Washington que reclutés el màxim nombre d'homes per reforçar la guarnició d'un fort recentment construït a la frontera amb les colònies franceses. Va aconseguir reclutar 186 homes més un petit grup de sèneques, aliats dels britànics.
Durant el seu camí cap al fort va rebre notícies que el capità William Trent havia estat forçat pels francesos a abandonar el fort. Llavors, Washington va decidir fortificar alguns quilòmetres al sud i esperar ordres. En aquesta zona, els francesos havien començat la construcció del Fort Duquesne, de manera que el governador francès va enviar Joseph Coulon de Jumonville de Villiers perquè expulsés el petit destacament de Washington pacíficament.
A l'assabentar-se el comandant anglès que s'acostaven els francesos, es van preparar per a la batalla i cavar trinxeres. A la nit prèvia al 27 de maig va haver d'enviar 75 homes a perseguir un grup de 50 francesos que estaven amenaçant la caravana de Christopher Gist. També va enviar un grup de sèneques a cercar a un altre grup de francesos. Aquests van trobar el campament de Villiers i enviar un informe a Washington.

## Batalla

Washington i Tanacharison (líder dels seneca) van acordar atacar el campament francès aquell mateix dia. Van prendre posicions als voltants i a les set de la tarda, van ordenar atacar. La batalla va ser breu, només va durar quinze minuts, però va suposar la primera victòria dels colons anglesos a la guerra. Els francesos van patir entre deu i dotze baixes i 21 d'ells van ser capturats, mentre que els britànics només van perdre un home.

## Conseqüències

Després de la batalla, Jumonville va insistir que Washington llegís els papers que li havien ordenat entregar. Mentre el comandant britànic els llegia, Tanacharison va assassinar Jumonville, destrossant-li el cap amb un tomahawk. Washington va decidir llavors continuar el seu camí per construir la fortificació de Fort Necessity. Això portaria a una batalla el 3 de juliol d'aquest mateix any, en la qual els francesos van aconseguir una gran victòria.

## Referències

* ↑ Tucker, Spencer C. A Global Chronology of Conflict: From the Ancient World to the Modern Middle East: From the Ancient World to the Modern Middle East. ABC-CLIO, 2009, p. 761. ISBN 1851096728.

## Bibliografia

* Anderson, Fred 2000. Crucible of War: The Seven Years 'War and the Fate of Empire in British North America, 1754-1766.
* Jennings, Francis. Empire of Fortune: Crowns, Colonies, and Tribe in the Seven Years War in America . New York: Norton, 1988. ISBN 0-393-30640-2.
* Lengel, Edward. General George Washington. New York: Random House Trade Paperbacks, 2005.
# Jean-Baptiste Jourdan

Jean-Baptiste Jourdan (Llemotges, 29 d'abril de 1762 - París, 23 de novembre de 1833) va ser un militar francès. Va participar en la Guerra d'Independència dels Estats Units i les Guerres Napoleòniques. Va oposar-se al Cop d'estat del 18 de brumari però va ser designat Mariscal de l'Imperi i cap d'estat major de Josep I Bonaparte. Va ser derrotat pel Duc de Wellington a la Batalla de Talavera i va caure en desgràcia però posteriorment rehabilitat, sent de nou derrotat en la batalla de Vitòria i nomenat comte per Lluís XVIII de França (1816) i Ministre d'afers exteriors (1830).

## Referències

* ↑ Chartrand, René. Talavera 1809: Wellington's lightning strike into Spain. Bloomsbury Publishing, 2013, p. 18. ISBN 1780961812.
* ↑ «Jean-Baptiste Jourdan». Gran Enciclopèdia Catalana. Barcelona: Grup Enciclopèdia Catalana.
# Chaeropus

Chaeropus és un gènere extint de peramelemorfs de la família dels queropòdids (Chaeropodidae). Inclou dues espècies molt similars que habitaven les planes àrides i semiàrides d'Austràlia. La seva distribució minvà fins que a la dècada del 1950 ja només ocupava una zona desèrtica de l'interior del continent australià. Des d'aleshores no se n'ha observat cap espècimen viu i es creu que s'ha extingit.

## Referències

* 1 2 Travouillon, Kenny J.; Simões, Bruno F.; Miguez, Roberto Portela; Brace, Selina; Brewer, Philippa; Stemmer, David; Price, Gilbert J.; Cramb, Jonathan; Louys, Julien «Hidden in plain sight: reassessment of the pig-footed bandicoot, Chaeropus ecaudatus (Peramelemorphia, Chaeropodidae), with a description of a new species from central Australia, and use of the fossil record to trace its past distribution» (en anglès). Zootaxa, 4.566, 1, 2019, pàg. 1. DOI: 10.11646/zootaxa.4566.1.1. ISSN: 1175-5334.
# Torsten Sandelin

Karl Viktor Torsten Sandelin (Maalahti, Ostrobòtnia, 28 de setembre de 1887 – Hèlsinki, 8 de maig de 1950) va ser un gimnasta i regatista finlandès que va competir durant els primers anys del segle xx.
El 1908 va prendre part en els Jocs Olímpics de Londres, on va guanyar la medalla de bronze en la prova del concurs complet per equips.
Quatre anys més tard va prendre part en els Jocs d'Estocolm, on disputà la prova dels 6 metres de la competició de vela.

## Referències

* 1 2 «Arno Saarinen Olympic Results». sports-reference.com. Arxivat de l'original el 16 de desembre 2012. [Consulta: 14 novembre 2015].
# Universitat de Texas A&M

La Universitat de Texas A&M (Agricultural & Mechanical) ( Texas A&M University en anglès) és una universitat pública ubicada a College Station, Texas, Estats Units. És la universitat més emblemàtica del Sistema Universitari Texas A&M.

## Esports

Els "Aggies" juguen molts esports, sobresortint en futbol americà.

## Referències

* ↑ «Texas Higher Education Enrollments».
* ↑ "Fall 2012 Executive Summary". Retrieved November 29, 2012.
* ↑ «Texas A&M University Facts» (PDF). Texas A&M University. Arxivat de l'original el de juny 10, 2010. [Consulta: 3 setembre 2008].
* ↑ «Fightin' Texas Aggie Band». [Consulta: 2 març 2014].
# Neomonachus

Neomonachus és un gènere de mamífers carnívors de la família de les foques (Phocidae). Fou separat de Monachus, el gènere en el qual es classificaven totes les foques monjo fins al 2014, quan un estudi descobrí que es tractava d'un grup parafilètic. Conté una espècie vivent, la foca monjo de Hawaii, i una d'extinta, la foca monjo del Carib, que es diferencien de Monachus per la seva mida, més petita, i l'absència d'una taca ventral blanca al pelatge.

## Referències

* ↑ Slater, G.; Scheel, D.-M.; Kolokotronis, S.-O.; Potter, C.; Rotstein, D.; Tsangaras, K.; Greenwood, A.; Helgen, K. M. «Biogeography and taxonomy of extinct and endangered monk seals illuminated by ancient DNA and skull morphology» (en anglès). ZooKeys, 409, 2014, pàg. 1–33. DOI: 10.3897/zookeys.409.6244. ISSN: 1313-2970.
Espècies vivents de carnívors :
Regne: Animalia  ·  Embrancament: Chordata  ·  Classe: Mammalia  ·  Infraclasse: Eutheria  ·  Superordre: Laurasiatheria :
Subordre Feliformia :
Família Felidae :
Família Viverridae (inclou les civetes) :
Família Eupleridae :
Subordre Caniformia (continua més avall) :
Subordre Caniformia (continua més amunt) :
Família Canidae :
Família Mustelidae :
# William Titt

William Stephen Titt (Cork, Irlanda, 8 de febrer de 1881 – Cardiff, Gal·les, 5 d'abril de 1956) va ser un gimnasta artístic irlandès que va competir a començament del segle xx. Nascut William Lebeau canvià el seu cognom pel de Titt pel seu padrastre. Quan aquest morí recuperà el cognom de naixement.
El 1908 va prendre part en els Jocs Olímpics de Londres, on fou vuitè en la prova del concurs complet per equips del programa de gimnàstica.
Quatre anys més tard, als Jocs d'Estocolm, va guanyar la medalla de bronze en el concurs complet per equips del programa de gimnàstica.

## Referències

* 1 2 3 «William Titt Olympic Results». sports-reference.com. Arxivat de l'original el 18 d’abril 2020. [Consulta: 21 setembre 2016].
* ↑ Perfil a databaseolympics.com
# Batalla de Laswari

La batalla de Laswari es va lliurar prop de Laswari l'1 de novembre de 1803.
El general (després lord) Gerard Lake havia rebut informes a finals d'octubre que l'exèrcit maratha intentava evitar-lo i impetuosament a mitjanit va començar a buscar a l'enemic amb la cavalleria al davant però seguit de la infanteria. L'endemà (dia 1 de novembre) va albirar als marathes a Laswari en una magnífica posició. El general va atacar amb la cavalleria, però a causa de les moltes baixes es va haver de retirar esperant la infanteria que havia caminat més de 100 km en les anteriors 48 hores havia caminat més de 100 km dels quals 40 km des de la mitjana nit; després d'un breu descans foren llençats contra l'enemic; la batalla fou la més sagnant de les lliurades per les forces de la Companyia excepte la d'Assaye. Daulat Rao Sindhia i els seus van lluitar molt bé i van defensar la posició però finalment foren superats i van perdre les municions i equipaments amb 71 canons. La meitat de les forces marathes va quedar al camp morta o ferida. Entre els britànics les baixes foren 824.

## Bibliografia

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.